### | | | | --- | --- | | | | | --- | | **Byråd** 28. juni 2016 Sagsnr. 710-2016-21748 Dok.nr. 710-2016-231256 Sagsbehandler DPCSOR | | 129.                Ansøgning til pulje vedr. målrettet kommunal beskæftigelsesindsats for flygtninge og indvandrere - Åbent

###

|  |  |
| --- | --- |
| Tidl. politisk behandling |  |
| Forventet sagsgang | AU, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til Favrskov Kommunes
ansøgning til puljen ”Målrettet kommunal beskæftigelsesindsats for flygtninge
og indvandrere”, som bliver administreret af Styrelsen for International
Rekruttering og Integration (SIRI) under Udlændinge-, Integration- og
Boligministeriet. Muligheden for at søge puljen blev offentliggjort 18. marts
2016. SIRI afholdte informationsmøde omkring puljen 14. april 2016.

Der var en forholdsvis kort ansøgningsfrist (3. maj 2016),
og Job og Økonomi har derfor søgt puljen med forbehold for Byrådets
godkendelse. SIRI forventer at offentliggøre de udvalgte kommuner ultimo juni
2016.

Puljen, der kan søges, er et led i udmøntningen af
satspuljeaftalen for 2016, hvor der er afsat 52,3 mio. kr. over fire år til indsatsen
”Integration der virker – en mere målrettet kommunal beskæftigelsesindsats”.

Heraf er der afsat 30 mio. kr. til kommunerne i en
ansøgningspulje til delinitiativet ”Målrettet beskæftigelsesindsats”, som efter
ansøgning fordeles til 12 - 14 udvalgte kommuner i projektperioden 1. juli 2016
til 31. marts 2019. Formålet er at udvikle og forbedre indsatsen i de kommuner,
der er blandt de mindst succesfulde kommuner i forhold til at få flygtninge og
indvandrere i job og uddannelse.

Fra puljen kan kommunerne søge om midler til
tilrettelæggelse af udviklingsforløb, som skal styrke kvaliteten i den beskæftigelsesrettede
integrationsindsats for flygtninge og indvandrere. Midlerne skal specifikt
anvendes til projektledelse samt frikøb af medarbejdere til opkvalificering.
Herudover stiller SIRI ekstern konsulentbistand til rådighed som proces- og
implementeringsstøtte til deltagerkommunerne.

**VURDERING**

Projektets målgruppe er ledige flygtninge og indvandrere.
Der er dog særligt fokus på flygtninge og familiesammenførte indenfor den
treårige integrationsperiode. SIRI vil i udvælgelsen blandt ansøgningerne have
fokus på de kommuner, der har relativt flest flygtninge og familiesammenførte
indenfor integrationsperioden. På den baggrund har Job og Økonomi i ansøgningen
taget afsæt i flygtninge og familiesammenførte indenfor den treårige
integrationsperiode i [adresse].

Omdrejningspunktet i projektet er sammenhængende
beskæftigelsesrettede forløb. I projektet er der særligt fokus på udvikling og
implementering af virksomhedsrettede indsatser og brancheorienterede forløb for
flygtninge og familiesammenførte.

I samspil med konsulentbistanden fra SIRI skal kommunerne
gennemføre et udviklingsforløb, som skal styrke den lokale beskæftigelsesrettede
integrationsindsats. Omlægningen af indsatsen i kommunen skal være bæredygtig
efter projektperiodens udløb. Derfor skal de lokale forløb målrettes den
enkelte kommunes udgangspunkt og behov.

For de udvalgte kommuner deles projektet op i fem faser:

1. Afdækning
og kortlægning af kommunernes indsatser, udfordringer og organisering på
integrationsområdet samt en kortlægning af ressourcer og potentialer på det
lokale arbejdsmarked og i det lokale civilsamfund.

2. Kommunen
fastsætter lokale ambitiøse mål med udgangspunkt i den gennemførte kortlægning
og kommunes rammevilkår samt udarbejder en plan for, hvordan kommunen vil kunne
opnå de fastsatte mål.

3. Med
udgangspunkt i planen iværksættes et implementeringsforløb i den enkelte
kommune.

4. Kommunerne
arbejder resultatorienteret og følger systematisk op på progressionen hos målgruppen/målgrupperne.

5. Det
samlede initiativ evalueres af SIRI. Kommunerne bidrager løbende hertil.

Kommunerne vil få støtte til løbende opfølgning på om de
fastsatte milepæle og mål for projektet nås, herunder støtte til arbejdet med
progressionsmåling på bor-gerniveau. Der vil endvidere blive afholdt
netværksmøder mellem deltagerkommunerne med henblik på vidensdeling.

Formålet med puljen er at udvikle og forbedre den
beskæftigelsesrettede indsats for særligt de kommuner, som tidligere har haft
den mindst succesfulde integrationsindsats. I ansøgningen er hovedfokus derfor
en beskrivelse af kommunens nuværende integrationsindsats samt kommunens
styrker og svagheder i indsatsen.

På baggrund af Favrskov Kommunes styrker og svagheder på
integrationsområdet har Job og Økonomi i ansøgningen vurderet, at der i
projektperioden er behov for støtte til bl.a. at:

· Analysere virksomhedspotentialet i kommunen, så den
beskæftigelsesrettede integrationsindsats afspejler virksomhedsstrukturen i
kommunen

· Skabe en mere differentieret virksomhedsrettet indsats

· Den beskæftigelsesrettede indsats afspejler virksomhedernes behov
for arbejdskraft, herunder skabe branchepakkeforløb målrettet mod det lokale arbejdsmarked

· Skabe mere virksomme jobrettede samtaler i hele integrationsperioden

· Opnå viden om effektive metoder og værktøjer i den jobrettede
indsats for særlige målgrupper, herunder kvindelige flygtninge og
familiesammenførte.

Job og Økonomi har til understøttelse af projektet ansøgt om
midler til en projektleder, som skal drive udviklingsforløbet internt i
kommunen samt midler til frikøb af medarbejdere, som forventes at deltage i
opkvalificeringsforløb i forbindelse med projektet.

Job og Økonomi vurderer, at deltagelsen i ”Målrettet
kommunal beskæftigelses-indsats for flygtninge og indvandrere” vil være med til
at udvikle og forbedre den beskæftigelsesrettede indsats for flygtninge og
familiesammenførte i [adresse]. Job og Økonomi vurderer endvidere, at
projektet understøtter forslaget til Integrationspolitik for Favrskov Kommune,
som Byrådet godkendte til høring 31. maj 2016 samt Beskæftigelsesplan 2016, som
Byrådet vedtog 24. november 2015.

**ØKONOMI**

Job og Økonomi har i ansøgningen til puljen ”Målrettet
kommunal beskæftigelsesindsats for flygtninge og indvandrere” ansøgt om 1,815
mio. kr. i perioden 1. juli 2016 til 31. marts 2019 fordelt som følgende:

|  |  |  |  |  |  |
| --- | --- | --- | --- | --- | --- |
| **Budget for Favrskov Kommune til puljen, kr.** | | | | | |
|  | **2016** | **2017** | **2018** | **2019** | **Projekt-perioden** |
| Løn til projektleder | 279.942 | 559.884 | 559.999 | 139.971 | 1.539.796 |
| Frikøb af medarbejdere | 0 | 80.726 | 133.800 | 0 | 214.526 |
| Transport | 7.388 | 9.776 | 9.776 | 2.388 | 14.328 |
| Revision | 8.000 | 8.000 | 8.000 | 8.000 | 32.000 |
| **I alt** | **295.330** | **658.386** | **711.575** | **150.359** | **1.815.650** |

**INDSTILLING**

Direktøren for Job og Økonomi indstiller til Byrådet:

1.    At godkende, at [adresse]
Kommune deltager i projektet ”Målrettet kommunal beskæftigelsesindsats for
flygtninge og indvandrere”, hvis Job og Økonomis ansøgning imødekommes af
Styrelsen for International Rekruttering og Integration.

**BESLUTNING**

***Arbejdsmarkedsudvalget, 8. juni 2016:***

Fraværende:Ingen

Indstilles godkendt.

***Økonomiudvalget, 21. juni 2016:***

Fraværende:Ingen

Indstilles godkendt.

**Bilag**

|  |  |
| --- | --- |
| [adresse] ansøgning til pulje vedr. målrettet kommunal beskæftigelsesindsats for flygtninge og indvandrere | 710-2016-160977 |
| Budget for Favrskov Kommune til puljen Målrettet kommunal beskæftigelsesindsats | 710-2016-173177 |